**Informatīvais ziņojums**

**Par atļauju apgrūtināt ar lietu tiesībām**

**nekustamo īpašumu Tērbatas ielā 10, Valmierā**

Pamatojoties uz Ministru kabineta 2010.gada 9.jūnija rīkojumu Nr.320 „Par valsts nekustamā īpašuma Tērbatas ielā 10, Valmierā, nodošanu Vidzemes Augstskolas valdījumā” (turpmāk – MK rīkojums Nr.320), nekustamais īpašums (nekustamā īpašuma kadastra Nr.9601 001 2403) – zemes vienība 4 372 m2 platībā (zemes vienības kadastra apzīmējums 9601 001 2403) un būve (būves kadastra apzīmējums 9601 001 2403 001) – Tērbatas ielā 10, Valmierā (turpmāk – nekustamais īpašums), tika nodots Vidzemes Augstskolas valdījumā, izdarot arī attiecīgus labojumus zemesgrāmatā.

Atbilstoši MK rīkojuma Nr.320 3.punktam Valmieras rajona tiesas Zemesgrāmatu nodaļas Valmieras pilsētas zemesgrāmatas nodalījumā Nr.537 tika veikts ieraksts – „Noteikts aizliegums īpašumu vai tā daļas atsavināt vai apgrūtināt ar lietu tiesībām bez ikreizēja Ministru kabineta lēmuma, kā arī iznomāt bez Izglītības un zinātnes ministrijas saskaņojuma”.

Vienlaikus norādām, ka aizliegums augstskolu (atvasinātu publisku personu) valdījumā nodotos īpašumus vai to daļas atsavināt vai apgrūtināt ar lietu tiesībām bez ikreizēja Ministru kabineta lēmuma, kā arī iznomāt bez Izglītības un zinātnes ministrijas saskaņojuma savulaik tika noteikts, pamatojoties uz Ministru kabineta 2009.gada 17.februāra sēdes protokollēmuma (prot. Nr.13 17.§) „Rīkojuma projekts „Par valsts nekustamā īpašuma Kūrmājas prospektā 13, Liepājā nodošanu Liepājas Universitātes valdījumā”” 2.punktā un Ministru kabineta 2010.gada 9.marta sēdes protokollēmuma (prot. Nr.12 50.§) „Rīkojuma projekts „Par valsts nekustamā īpašuma nodošanu Latvijas Universitātes valdījumā”” 2.punktā noteikto.

2013.gada 24.septembrī stājies spēkā Ministru kabineta 2013.gada 24.septembra rīkojums Nr.435 „Par valsts nekustamā īpašuma Tērbatas ielā 10, Valmierā, nodošanu Vidzemes Augstskolas īpašumā” (turpmāk – MK rīkojums Nr.435), kas paredz nodot nekustamo īpašumu Vidzemes Augstskolas īpašumā.

Ņemot vērā, ka Ministru kabinets saskaņā ar Publiskas personas mantas atsavināšanas likuma 43.pantu ir pieņēmis lēmumu nodot nekustamo īpašumu Vidzemes Augstskolas īpašumā un atbilstoši Publiskas personas mantas atsavināšanas likuma 42.panta pirmajai daļai noteicis šo tiesību aprobežojumus, nosakot kādu funkciju veikšanai nekustamais īpašums ir jāizmanto, Vidzemes Augstskola ir veikusi atbilstošus precizējumus zemesgrāmatā, reģistrējot savas īpašuma tiesības un MK rīkojuma Nr.435 3.punktā minētos tiesību aprobežojumus.

Ņemot vērā minēto, šobrīd Valmieras rajona tiesas Zemesgrāmatu nodaļas Valmieras pilsētas zemesgrāmatas nodalījumā Nr.537, kur reģistrēts nekustamais īpašums, ierakstīti abi aprobežojumi, kas norādīti MK rīkojuma Nr.320 un MK rīkojuma Nr.435 3.punktā.

Vidzemes Augstskola šobrīd īsteno Eiropas Reģionālās attīstības fonda projektu „Vienota, moderna un personām ar funkcionāliem traucējumiem piemērota prioritāro studiju virzienu studiju kompleksa izveide Vidzemes Augstskolā” (turpmāk – ERAF projekts), kā mērķis ir augstākās izglītības kvalitātes uzlabošana un pieejamības nodrošināšana studējošajiem ar funkcionāliem traucējumiem Vidzemes plānošanas reģionā.

ERAF projekta rezultātā tiks rekonstruēta un paplašināta, kā arī pielāgota personām ar funkcionāliem traucējumiem būve Tērbatas ielā 10, Valmierā, izveidojot vienotu studiju kompleksu informācijas un komunikācijas tehnoloģiju studiju programmu realizācijai un jaunu programmu uzsākšanai prioritārajās nozarēs, iegādāts aprīkojums, tehnoloģijas un piederumi laboratoriju un datorauditoriju aprīkošanai, kā arī bibliotēkas modernizēšanai, ar mērķi izveidot modernu inženierzinātņu studiju kompleksu un uzlabot studiju programmu īstenošanu.

Saskaņā ar Vidzemes Augstskolas 2014.gada 30.janvāra vēstulē Nr.1-7/22 norādīto objekta rekonstrukcijas izpildes, tajā skaitā ārējo elektrotīklu izbūves, termiņš ir 2014.gada 30.jūnijs.

Atbilstoši plānotajām nepieciešamajām jaudām pēc ERAF projekta īstenošanas sekmīgai objektu ekspluatācijai ir nepieciešamas slodzes izmaiņas – ir nepieciešama elektriskās jaudas palielināšana līdz 355 A (šobrīd ir 100 A), ko apliecina starp Vidzemes Augstskolu un akciju sabiedrību „Sadales tīkls” 2013.gada 31.oktobrī noslēgtās vienošanās 2.pielikums (2013.gada 20.septembra Elektroietaišu ierīkošanas Tehniskie noteikumi (projektēšanas uzdevums) Nr.112831138).

Vidzemes Augstskola 2013.gada 31.oktobrī ir noslēgusi vienošanos ar akciju sabiedrību „Sadales tīkls” par zemes vienības ar kadastra apzīmējumu 9601 001 2403 Tērbatas ielā 10, Valmierā, izmantošanu energoapgādes objekta rekonstrukcijai (vienkameras, caurejoša konteinertipa 20/0,4 kV transformatora apakšstacijas izbūvei (KTAb) un 20kV un 0,4kV elektropārvades kabeļu izbūvei). Energoapgādes objekta rekonstrukcija ir nepieciešama jaunā inženierzinātņu kompleksa sekmīgai ekspluatācijai saskaņā ar ERAF projektā definētajiem mērķiem.

Saskaņā ar Enerģētikas likuma 19.1pantu energoapgādes komersantu objektu (izņemot ēkas) ierīkošanai, rekonstrukcijai, renovācijai un ekspluatācijai nosakāmi nekustamo īpašumu lietošanas tiesību aprobežojumi.

Ievērojot minēto, Ministru kabinetam ir jādod atļauja Vidzemes Augstskolai noslēgt servitūta līgumu par nekustamā īpašuma (nekustamā īpašuma kadastra Nr.9601 001 2403) Tērbatas ielā 10, Valmierā, aprobežojumu par labu akciju sabiedrībai „Sadales tīkls” ar mērķi nodrošināt piekļuvi akciju sabiedrības „Sadales tīkls” energoapgādes objektam, atbilstoši Enerģētikas likuma prasībām akciju sabiedrībai „Sadales tīkls” veicot objekta attīstību, ekspluatācijas, remonta, demontāžas, renovācijas, rekonstrukcijas, būvniecības darbus, kā arī reģistrēt Valmieras rajona tiesas Zemesgrāmatu nodaļas Valmieras pilsētas zemesgrāmatas nodalījumā Nr.537 ar servitūta līgumu nodibināto tiesību par labu akciju sabiedrībai „Sadales tīkls”.

Izglītības un zinātnes ministre I.Druviete

Iesniedzējs:

Izglītības un zinātnes ministre I.Druviete

Vizē:

Valsts sekretāre S.Liepiņa

18.02.2014 13:43

D.Daņiļeviča

67047889, diana.danilevica@izm.gov.lv